सेमिफाइनल जत्तिकै महत्त्वपूर्ण
नेपालले बिहीबार यस्तो महत्त्वपूर्ण खेल खेल्ने छ, जसले नेपालको ट्वान्टी–२० विश्वकप छनोट एसिया क्षेत्रको सेमिफाइनल समीकरण निर्धारण गर्नेछ । सेमिफाइनल त्यो खेल हो, जसले नेपाललाई अर्को वर्ष वेस्ट इन्डिज र अमेरिकामा हुने विश्वकपमा डोर्‍याउन सक्छ ।
काठमाडौँ — नेपालले बिहीबार यस्तो महत्त्वपूर्ण खेल खेल्ने छ, जसले नेपालको ट्वान्टी–२० विश्वकप छनोट एसिया क्षेत्रको सेमिफाइनल समीकरण निर्धारण गर्नेछ । सेमिफाइनल त्यो खेल हो, जसले नेपाललाई अर्को वर्ष वेस्ट इन्डिज र अमेरिकामा हुने विश्वकपमा डोर्‍याउन सक्छ ।नेपाल र ओमान पहिलो दुई खेल जितेर समूह ‘ए’ बाट यस छनोटको सेमिफाइनल पुगिसकेका छन् । यी दुई टोलीबीच बिहीबार समूह चरणको अन्तिम खेलमा हुनेछ । सफलता हात पार्ने टोली समूह विजेता बन्नेछ ।अति महत्त्वपूर्ण यसकारण कि समूह विजेता हुने टोलीले सम्भवतः अर्को दाबेदार राष्ट्र यूएईको सामना गर्नुपर्ने छैन । यूएईको सेमिफाइनल यात्रा निश्चित भइसकेको छैन, तर यूएई सेमिफाइनललाई एउटा खुट्टा उठाएर बसेको स्थिति छ । समूह ‘ए’ विजेता टोलीले सेमिफाइनल त्रिवि क्रिकेट मैदान कीर्तिपुरमै खेल्न पाउने छ । समूह उपविजेता भएर मूलपानी क्रिकेट मैदानमा खेल्ने सोचभन्दा नेपाली टोली धेरैबाहिर छ । किनभने नेपालले समूह चरणका सबै ३ खेल कीर्तिपुरमा खेलेको छ र टोली यस विकेटमा अभ्यस्त भइसकेको हुनेछ ।नेपाल, यूएई र ओमन ट्वान्टी–२० विश्वकप छनोट एसिया क्षेत्रका शीर्ष तीन दाबेदार राष्ट्र हुन् । तर, आठ राष्ट्र सहभागी एसिया क्षेत्रको छनोटबाट शीर्ष दुई टोलीमात्र फाइनल पुगेर विश्वकपमा पुग्नेछन् । बिहीबार समूह चरणको खेल सकिएपछि शुक्रबार नै कीर्तिपुर र मूलपानीमा दुई सेमिफाइनल खेल हुनेछ, जसले विश्वकपमा पुग्ने टोली तय गर्नेछ ।नेपालले वैशाखमा कीर्तिपुरमै ओमानलाई ५० ओभरको एसीसी प्रिमियर कपमा ८४ रनले पराजित गरेको थियो । शून्यमा २ विकेट गुमाइसकेको अवस्थामा कुशल मल्लले ६४ बलमा १ सय ८ रन बनाएपछि नेपालले ३१०–८ को स्कोर बनाउँदै ओमानलाई २ सय २६ रनमा अलआउट गरेको हो । तिनै कुशल नेपालले मंगलबार मलेसियामाथि ६ विकेटले विजय हात पार्दाका नायक थिए । उनले ३४ बलमा ६५ रन बनाएपछि नेपालले मलेसियामाथि जित हात पार्दै सेमिफाइनल निश्चित गरेको हो । नेपालले पछिल्ला १० ट्वान्टी–२० अन्तर्राष्ट्रियमा ८ खेलमा विजय हात पारेको छ । चीनमा सम्पन्न हाङचउ एसियाली खेलकुदमा भारतसँग पराजित नेपाललाई शुक्रबार यूएईले नेपाल टी–२० आई त्रिकोणात्मक शृंखलाको फाइनलमा हराएको थियो ।‘नेपालले निकै उच्च प्रर्दशन गर्दै आएको छ, एसिया कपसहित जहाँ नेपालले खेलेको छ, त्यहाँ उत्कृष्ट प्रदर्शन गर्दै आएको छ । आशा गरौं, नेपालजस्तो उच्च टोलीसँग खेल्दा निकै राम्रो खेल हुनेछ,’ ओमानका प्रमुख खेलाडी अकिब इल्याजले सिंगापुरविरुद्ध प्लेयर अफ द म्याच प्रदर्शन गरेपछि नेपालविरुद्धको खेलबारे भनेका थिए, ‘दर्शकको अपार समर्थनका कारण नेपालका सबै खेलाडी आफ्नो उत्कृष्ट दिन खोजिरहेका हुन्छन् र निकै उत्साही बनाएको देखेको छु । यस्तो समर्थन पाउँदा खेलाडीलाई पनि शतप्रतिशत प्रदर्शन दिउँ जस्तो लाग्छ ।’राम्रा स्पिनर, तीव्र गतिका बलर र ब्याटर रहेको तथा पछिल्ला वर्षहरूमा उच्च टोलीसँग खेलेका कारण नेपालको स्तर निकै माथि पुगेको इल्याजको भनाइ थियो । गत वर्ष फेब्रुअरीमा मस्कटमा भएको ट्वान्टी–२० विश्वकपको ग्लोबल छनोटमा नेपाल र ओमान सेमिफाइनलमा पराजित भएर विश्वकपमा पुग्न असफल भएका थिए । जसका कारण यी दुई तेस्रो स्थानको प्लेअफ खेल्न बाध्य भएका थिए । नेपालले त्यो खेल ९ विकेटले सजिलै जितेको थियो । नेपालले ओमानसँगको पछिल्ला ४ ट्वान्टी–२० अन्तर्राष्ट्रिय खेल जित्दै आएको छ ।ओमानले पनि पछिल्ला ५ ट्वान्टी–२० अन्तर्राष्ट्रिय खेल जितेको छ । कतारमा भएको गल्फ क्रिकेट च्याम्पियनसिप जितेर ओमान टोली काठमाडौं आएको हो । त्यसक्रममा टोलीले यूएईलाई फाइनलमा ५ विकेटले पराजित गरेको थियो । गल्फ कपको पहिलो खेलमा भने टोली यूएईसँगै २२ रनले पराजित भएको हो । त्यसपछि टोलीले कतार, साउदी अरेबिया र कुवेतलाई पराजित गरेको थियो भने बीचमा बहराइनसँग एक खेलमा पराजित भएको थियो ।नेपाल र ओमान ट्वान्टी–२० विश्वकप छनोट एसिया क्षेत्रको सेमिफाइनलमा पुगिसक्दा मलेसिया र सिंगापुर एक खेलअगावै बाहिरिइसकेका छन् । समूह ‘बी’ भने उच्च प्रतिस्पर्धाले भरिएको छ । मूलपानीमा बिहीबार बिहान यूएई र हङकङ तथा दिउँसो कुवेत र बहराइनबीच खेल हुनेछ । यूएई र बहराइन आ–आफ्नो खेल जितेमा क्रमशः समूह विजेता र उपवजेता बन्दै सेमिफाइनल पुग्ने छन् । यूएईले दुवै खेल जितेको छ भने बहराइन र हङकङले १–१ खेल जितेका छन् । दुवै खेलमा पराजित भए पनि कुवेत सेमिफाइनल दौडबाट बाहिरिएको छैन । हङकङले यूएईलाई पराजित गरेमा आफ्नो सेमिफाइनल पुग्ने सम्भावना बलियो बनाउने छ र कुवेत बाहिरिने छ ।कुवेतले बहराइनलाई पराजित गरेमा तथा यूएईले हङकङको चुनौती पन्छाएमा कुवेत, बहराइन र हङकङको समान २ अंक हुनेछ । रनरेटका आधारमा समूह ‘बी’ बाट उपविजेता टिमको टुंगो लाग्ने छ । लिग चरणको अन्तिम खेलअगाडि दुवै समूहको समीरकण यस्तो बनेको छ, जसले शुक्रबार विश्वकप छनोटको अन्तिम आधार रहेको सेमिफाइनलजत्तिकै महत्त्वपूर्ण खेल बनाइदिएको छ । बिहीबारका खेलनेपालविरुद्ध ओमान, बिहान (कीर्तिपुर)मलेसियाविरुद्ध सिंगापुर, दिउँसो (कीर्तिपुर)यूएईविरुद्ध हङकङ, बिहान (मूलपानी)बहराइनविरुद्ध कुवेत, दिउँसो (मूलपानी)